## Odluka Ustavnog suda Republike Hrvatske broj: U-IIIA-3407/2003 od 9. lipnja 2004. godine

### NN 90/2004 (2.7.2004.), Odluka Ustavnog suda Republike Hrvatske broj: U-IIIA-3407/2003 od 9. lipnja 2004. godine

# USTAVNI SUD REPUBLIKE HRVATSKE

1698

Ustavni
sud Republike Hrvatske, u Drugom vijeću za odlučivanje o ustavnim tužbama, u
sastavu sudac Jasna Omejec, predsjednik Vijeća, te suci Marijan Hranjski, Mario
Kos, Ivan Mrkonjić, Emilija Rajić i Vice Vukojević, članovi Vijeća, odlučujući
o ustavnoj tužbi V. R. iz D., na sjednici održanoj dana 9. lipnja 2004. godine,
jednoglasno je donio

## ODLUKU

I. Ustavna
tužba se usvaja.

II.
Općinski sud u Dubrovniku dužan je donijeti presudu u predmetu koji se vodi
pred tim sudom pod brojem: P-54/99, u najkraćem mogućem roku, ali ne duljem od
osam (8) mjeseci, računajući od prvoga idućeg dana od dana objave ove odluke u
»Narodnim novinama«.

III. Na
temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine«, broj 49/02 - pročišćeni tekst), podnositelju
ustavne tužbe, V. R. iz D., određuje se primjerena naknada zbog povrede ustavnog
prava iz članka 29. stavka 1. Ustava Republike Hrvatske (»Narodne novine«, broj
41/01 - pročišćeni tekst) u iznosu od 5.500,00 kuna.

IV.
Naknada iz točke III. izreke ove odluke bit će isplaćena iz državnog proračuna
u roku od tri mjeseca od dana podnošenja zahtjeva podnositelja Ministarstvu
financija Republike Hrvatske za njezinu isplatu.

V. Ova
odluka objavit će se u »Narodnim novinama«.

```
Obrazloženje
```

1.
Podnositelj je podnio ustavnu tužbu pozivom na odredbu članka 63. stavka 1.
Ustavnog zakona o Ustavnom sudu Repub­like Hrvatske (»Narodne novine«, broj
49/02 - pročišćeni tekst, u daljnjem tekstu: Ustavni zakon), smatrajući da mu
je nerazumno dugim trajanjem postupka pred Općinskim sudom u Dubrovniku
povrijeđeno ustavno pravo sadržano u članku 29. Ustava Republike Hrvatske.

U
ustavnoj tužbi podnositelj navodi da je dana 23. ožujka 1998. godine pred
Općinskim sudom u Dubrovniku pokrenuo postupak razvrgnuća suvlasničke zajednice
stana.

ČINJENICE
VAŽNE ZA USTAVNOSUDSKI POSTUPAK

2.
Ustavni sud je u postupku pokrenutom ustavnom tužbom, primjenom članka 63.
Ustavnog zakona, uvidom u spis Općinskog suda u Dubrovniku, broj: P-54/99
utvrdio činjenice koje su pravno relevantne za odlučivanje o povredi ustavnog
prava podnositelja, zajamčenog člankom 29. stavkom 1. Ustava.

Dana
23. ožujka 1998. godine pred Općinskim sudom u Dubrovniku pokrenuo je postupak
protiv R. K. i Z. K., radi razvrgnuća suvlasničke zajednice stana.

U
predmetu koji se vodio pod brojem: I. R. 24/98 održano je ročište dana 22.
prosinca 1998. te je podnositelj upućen u parnicu.

Dana
27. siječnja 1999. godine podnositelj je istome sudu podnio tužbu radi
razvrgnuća suvlasničke zajednice. Predmet se vodi pod brojem: P-54/99.

Ročište
zakaznao za 23. veljače 1999. godine odgođeno je na prijedlog opunomoćenika tuženika.

Na ročištu dana 16. ožujka 1999. godine sud je naložio
tuženicima da u spis prilože isprave na koje se pozivaju.

Na ročištu dana 27. lipnja 2000. godine sud je
odredio provođenje očevida uz vještaka građevinske struke, te pozvao tužitelja
na uplatu predujma za troškove očevida.

Rješenjem od 11. listopada 2000. godine zakazan je
očevid za 29. studenoga 2000. godine.

Na očevid dana 29. studenoga 2000. godine nisu
pristupili tuženici, te se očevid nije mogao provesti.

Ročište određeno za dan 28. lipnja 2001. godine
odgođeno je, a tužitelj je pozvan da dostavi zemljišnoknjižni izvadak za
predmetnu nekretninu novijeg datuma. Tužitelj je traženi izvadak dostavio 16.
kolovoza 2001. godine.

Ročište određeno za dan 15. srpnja 2002. godine
odgođeno je radi neuredne dostave za tuženike.

Na ročištu održanom 2. rujna 2002. godine sud je
odredio provođenje građevinskog vještačenja bez provođenja očevida.

Podneskom
od 11. studenoga 2002. godine vještak je obavijestio sud da nije moguće dati
vještački nalaz i mišljenje bez provođenja očevida.

Na
ročištu održanom 8. travnja 2004. godine određuje se provesti dokaz
financijskim vještačenjem.

OČITOVANJE
OPĆINSKOG SUDA U DUBROVNIKU

3. Na
temelju članka 69. alineje 2. Ustavnog zakona, Ustavni sud je zatražio od Općinskog
suda u Dubrovniku da se izjasni o navodima ustavne tužbe.

U
očitovanju od 14. travnja 2004. godine, Općinski sud u Dubrovniku navodi
kronologiju postupanja u predmetu, no ne daje posebna obrazloženja u odnosu na
duljinu postupka.

PRAVO
VAŽNO ZA USTAVNOSUDSKI POSTUPAK

4.
Odredbom članka 29. stavka 1. Ustava Republike Hrvat­ske, propisano je:

»Svatko
ima pravo da zakonom ustanovljeni neovisni i nepristrani sud (...) u razumnom
roku odluči o njegovim pravima i obvezama (...)«.

Odredbama
članka 63. Ustavnog zakona propisano je:

»(1)
Ustavni sud će pokrenuti postupak po ustavnoj tužbi i prije no što je iscrpljen
pravni put, u slučaju kad o pravima i obvezama stranke (...) nije u razumnom
roku odlučio sud (...).

(2) U
odluci kojom usvaja ustavnu tužbu zbog nedonošenja akta u razumnom roku iz
stavka 1. ovoga članka, Ustavni sud će nadležnom sudu odrediti rok za donošenje
akta kojim će taj sud meritorno odlučiti o pravima i obvezama (...)
podnositelja. Rok za donošenje akta počinje teći idućeg dana od dana objave
odluke Ustavnog suda u »Narodnim novinama«.

(3) U
odluci iz stavka 2. ovoga članka Ustavni sud će odrediti primjerenu naknadu
koja pripada podnositelju zbog povrede njegova ustavnog prava koju je sud
učinio kada o pravima i obvezama podnositelja (...) nije odlučio u razumnom
roku. Naknada se isplaćuje iz državnog proračuna u roku od tri mjeseca od dana
podnošenja zahtjeva stranke za njezinu isplatu«.

*Ustavna
tužba je osnovana.*

5.
Uvidom u spis Općinskog suda u Dubrovniku, broj: P-54/99, Ustavni sud je utvrdio
da su se u ovom slučaju ostvarile pretpostavke za postupanje temeljem odredbe
članka 63. Ustavnog zakona.

Svoju
odluku Ustavni sud obrazlaže sljedećim utvrđenjima:

5.1.
DULJINA SUDSKOG POSTUPKA

Prvostupanjski
postupak započeo je 23. ožujka 1998. godine, prijedlogom podnositelja za
razvrgnuće suvlasničke zajednice stana.

Zakon o
potvrđivanju Konvencije za zaštitu ljudskih prava i temeljnih sloboda i
Protokola broj 1, 4, 6, 7 i 11 uz Konvenciju za zaštitu ljudskih prava i
temeljnih sloboda (»Narodne novine« - Međunarodni ugovori, broj 18/97, 6/99 -
pročišćeni tekst i 8/99 - ispravak, u daljnjem tekstu: Zakon o potvrđivanju
Konvencije) stupio je na snagu dana 5. studenoga 1997. godine.

Od dana stupanja na snagu Zakona o potvrđivanju
Konvencije, odredbe Konvencije za zaštitu ljudskih prava i temeljnih sloboda
Vijeća Europe (u daljnjem tekstu: Europska konvencija) čine, temeljem članka
140. Ustava Republike Hrvatske, dio unutarnjega pravnog poretka Republike
Hrvatske. Dio unutarnjega pravnog poretka Republike Hrvatske od tog dana čini i
odredba članka 6. stavka 1. Europske konvencije pod nazivom »Pravo na pošteno
suđenje«, koja, između ostaloga, propisuje:

»Radi utvrđivanja svojih prava i obveza građanske
naravi (...) svatko ima pravo da zakonom ustanovljeni neovisni i nepristrani
sud (...) u razumnom roku ispita njegov slučaj«.

Pravo na donošenje sudske odluke u razumnom roku čini
dio unutarnjega pravnog poretka Republike Hrvatske od dana stupanja na snagu
Zakona o potvrđivanju Konvencije (5. studenoga 1997. godine).

Ustavna tužba je podnesena dana 29. listopada 2003.
godine, a do tog dana sudski postupak nije pravomoćno okončan, pa Ustavni sud
utvrđuje da do dana podnošenja ustavne tužbe postupak u ovom predmetu traje
ukupno pet (5) godina, sedam (7) mjeseci i šest (6) dana.

5.2. POSTUPANJE NADLEŽNOG SUDA

Ustavni sud je utvrdio da je u razmatranom, pravno
relevantnom razdoblju, Općinski sud u Dubrovniku održao šest ročišta. Razdoblje
neaktivnosti suda trajalo je od 16. ožujka 1999. do 27. lipnja 2000. godine,
što iznosi jednu (1) godinu, tri (3) mjeseca i jedanaest (11) dana, zatim od
28. lipnja 2001. do 15. srpnja 2002. godine, što iznosi jednu (1) godinu i
sedamnaest (17) dana, te od 2. rujna 2002. do 8. travnja 2004. godine, što
iznosi jednu (1) godinu, sedam (7) mjeseci i šest (6) dana.

        5.3. PONAŠANJE
PODNOSITELJA USTAVNE          TUŽBE(TUŽITELJA
U SUDSKOM POSTUPKU)

Prema utvrđenju Ustavnog suda podnositelj svojim pona­šanjem
nije pridonio duljini sudskog postupka.

5.4. SLOŽENOST SUDSKOG PREDMETA

Ustavni sud nalazi da se radi o postupku koji je
donekle složen jer se radi o razvrgnuću suvlasničke zajednice nekretnina te je
potrebno utvrditi koji dio nekretnine pripada kojoj od stranaka, kao i način
razvrgnuća.

6. Ustavni sud utvrđuje da postupak u predmetu, broj:
P-54/99 koji se vodi pred Općinskim sudom u Dubrovniku, traje preko pet godina
i sedam mjeseci. Imajući u vidu cjelokupno trajanje postupka, te vrlo duga i
uzastopna razdoblja potpune neaktivnosti, a koje je posljedica okolnosti koje
se mogu pripisati neučinkovitom postupanju nadležnog suda, Ustavni sud utvrđuje
da je povrijeđeno ustavno pravo podnositelja da zakonom ustanovljeni neovisni i
nepristrani sud u razumnom roku odluči o njegovim pravima ili obvezama, koje je
zajamčeno člankom 29. stav­kom 1. Ustava Republike Hrvatske.

Stoga je, u smislu odredbe članka 63. stavka 2. Ustavnog
zakona, donesena odluka kao pod točkama I. i II. izreke ove odluke.

7. Sukladno odredbi članka 63. stavka 3. Ustavnog
zakona, odlučeno je kao pod točkama III. i IV. izreke odluke.

Visinu naknade zbog povrede ustavnog prava na
donošenje sudske odluke u razumnom roku, Ustavni sud u pravilu određuje za
razmatrano, pravno relevantno razdoblje, uz iznimnu mogu­ćnost uvažavanja
nerazumno dugog razdoblja potpune neaktivnosti suda i prije 5. studenoga 1997.
godine, što ovisi o osobitim okolnostima svakoga pojedinog slučaja.

Pri utvrđivanju visine naknade, temeljem članka 63.
stavka 2. Ustavnog zakona, Ustavni sud uzima u obzir sve okolnosti slučaja, uz
istodobno uvažavanje ukupnih gospodarskih i socijalnih prilika u Republici
Hrvatskoj.

8. Objava ove odluke (točka V. izreke) temelji se na
odredbi članka 29. stavka 1. Ustavnog zakona.

Broj: U-IIIA-3407/2003
Zagreb, 9. lipnja 2004.

USTAVNI SUD REPUBLIKE HRVATSKE

Predsjednik
Vijeća **dr. sc.** **Jasna Omejec,** v.r.

if !supportEmptyParas endif

Odluka, NN 90/2004-1698